Her sluker kjempebrannen byen
Bensinstasjoner har gått i luften, og flere hjem er allerede brent ned til grunnen mens innbyggerne flykter fra Fort McMurray i Canada. Over hele sentrum ligger det et teppe av tykk, svart røyk. – Vær rolige. Vær forberedte. Vær klare for å bevege dere høflig i trafikken på vei i sikkerhet, tvitret Fort McMurrays ordfører Melissa Blake. Mens flammene slukte hjem etter hjem, beordret myndighetene tvangsevakuering av hele byen og flere av ormådene rundt. Minst 80.000 er evakuert, og det blir trolig flere. - Du kunne merke panikken. Folk kjørte på fortauer og gjennom parker, sier en innringer til CBC Radio. ER DU I OMRÅDET? DA VIL VG SNAKKE MED DEG! På den ene motorveien som leder ut av Fort McMurray, var det tilløp til panikk tirsdag kveld. Flammene har spredd seg på begge sider av veien, der flere tusen står i kø for å komme seg i sikkerhet. - Vi jobber med å få tak i mer mat og steder å sove. Vi jobber også med å få tak i drivstoff til dere som har gått tomme, skriver myndighetene i en oppdatering tidlig onsdag morgen.Fort McMurray er den største byen Albertas oljesandregion, som inneholder noen av verdens største - og mest omstridte - oljereserver. Flesteparten av oljesandprosjektene holder til et stykke nord for byen, mens den brannen har herjet de sørlige delene av byområdet verst. Ifølge Brue Mayer i Albertas provinsmyndigheter kjemper ni fly, enda flere helikoptre og over 100 brannfolk mot flammene. De vil få betydelige forsterkninger i løpet av onsdagen. - Vi kjemper mot brannen akkurat nå. Akkurat nå brenner det inne i byen, sier brannvesenet på en pressekonferanse.Alberta er inne i en periode med tørke. Tirsdag steg temperaturen til nesten 30 grader, uvanlig varmt i provinsen. Samtidig økte vinden, og førte brannen nærmere bebyggelsen. Natt til onsdag lokal tid spredte brannen seg raskt mot Fort McMurrays nordlige del, og truer både hus, oljeanlegg og andre bygninger. – Må Gud velsigne oss alle med sikkerhet (og regn uten lyn), skriver ordføreren på Twitter. Brannvesenet opplyser at det ventes opp mot 30 grader og vind også onsdag, noe som vil gjøre det enda vanskeligere å kontrollere brannen. – I morgen blir enn enda mer intens branndag enn i dag, sier Mayer. Kilde: NTB/VG
Bildene er som tatt ut av en katastrofefilm: En gigantisk storbrann som er i ferd med å utslette en hel by.